CELEX: 32012D0094
Language: el
Date: 2011-12-19 00:00:00
Title: 2012/94/Ευρατόμ: Απόφαση του Συμβουλίου, της 19ης Δεκεμβρίου 2011 , σχετικά με το ειδικό πρόγραμμα προς εκτέλεση με έμμεσες δράσεις, με το οποίο υλοποιείται το πρόγραμμα-πλαίσιο δραστηριοτήτων πυρηνικής έρευνας και εκπαίδευσης (2012-2013) της Ευρωπαϊκής Κοινότητας Ατομικής Ενέργειας

18.2.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 47/33
            
         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 19ης Δεκεμβρίου 2011
   σχετικά με το ειδικό πρόγραμμα προς εκτέλεση με έμμεσες δράσεις, με το οποίο υλοποιείται το πρόγραμμα-πλαίσιο δραστηριοτήτων πυρηνικής έρευνας και εκπαίδευσης (2012-2013) της Ευρωπαϊκής Κοινότητας Ατομικής Ενέργειας
   (2012/94/Ευρατόμ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 7,
   Έχοντας υπόψη την πρόταση της Ευρωπαϊκής Επιτροπής, η οποία υπεβλήθη κατόπιν διαβούλευσης με την επιστημονική και τεχνική επιτροπή,
   Έχοντας υπόψη τη γνώμη του Ευρωπαϊκού Κοινοβουλίου (1),
   Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (2),
   Εκτιμώντας τα ακόλουθα:
   
               (1)
            
            
               Ο συνδυασμός των εθνικών και ευρωπαϊκών προσπαθειών στον τομέα της έρευνας και της εκπαίδευσης αποτελεί βασική προϋπόθεση για την προώθηση και την κατοχύρωση της οικονομικής μεγέθυνσης και της ευημερίας των πολιτών στην Ευρώπη.
            
         
               (2)
            
            
               Σύμφωνα με την απόφαση 2012/93/Ευρατόμ του Συμβουλίου, της 19ης Δεκεμβρίου 2011, για το πρόγραμμα- πλαίσιο δραστηριοτήτων πυρηνικής έρευνας και εκπαίδευσης της Ευρωπαϊκής Κοινότητας Ατομικής Ενέργειας (2012-2013) (3) (εφεξής «το πρόγραμμα-πλαίσιο»), το πρόγραμμα-πλαίσιο υλοποιείται μέσω ειδικών προγραμμάτων, τα οποία ορίζουν τους λεπτομερείς κανόνες εφαρμογής τους, προσδιορίζουν τη διάρκειά τους και παρέχουν τα μέσα που θεωρούνται αναγκαία.
            
         
               (3)
            
            
               Το πρόγραμμα-πλαίσιο περιλαμβάνει δύο τύπους δραστηριοτήτων: έμμεσες ερευνητικές δράσεις με αντικείμενο την ενέργεια σύντηξης, την πυρηνική σχάση, την ασφάλεια και την ακτινοπροστασία, και άμεσες δράσεις για δραστηριότητες του Κοινού Κέντρου Ερευνών (JRC) στο πεδίο της διαχείρισης πυρηνικών αποβλήτων, των επιπτώσεων στο περιβάλλον, της ασφάλειας και προστασίας, ειδικότερα σε σχέση με πυρηνικά συμβάντα και λαμβανομένων υπόψη διδαγμάτων που αντλούνται από προηγούμενες εμπειρίες. Οι έμμεσες δράσεις θα πρέπει να υλοποιούνται μέσω του παρόντος ειδικού προγράμματος.
            
         
               (4)
            
            
               Στο παρόν ειδικό πρόγραμμα θα πρέπει να εφαρμόζονται οι κανόνες συμμετοχής επιχειρήσεων, ερευνητικών κέντρων και πανεπιστημίων και οι κανόνες διάδοσης των αποτελεσμάτων της έρευνας βάσει του προγράμματος-πλαισίου.
            
         
               (5)
            
            
               Σύμφωνα με το άρθρο 101 της Συνθήκης, η Κοινότητα έχει συνομολογήσει σειρά διεθνών συμφωνιών στο πεδίο της πυρηνικής έρευνας, και είναι σκόπιμο να καταβληθούν προσπάθειες για την ενίσχυση της διεθνούς ερευνητικής συνεργασίας ώστε η Κοινότητα να ενσωματωθεί περαιτέρω στην παγκόσμια ερευνητική κοινότητα. Η διμερής διεθνής συνεργασία στηρίζεται σε στέρεο νομικό πλαίσιο συμφωνιών συνεργασίας μεταξύ της Κοινότητας και τρίτων χωρών. Το πρόγραμμα πλαίσιο είναι θεμελιώδους σημασίας για την εφαρμογή των εν λόγω συμφωνιών. Κατά συνέπεια, το παρόν ειδικό πρόγραμμα θα πρέπει να επιτρέπει τη συμμετοχή των χωρών που έχουν συνάψει ανάλογες συμφωνίες και θα πρέπει επίσης να είναι ανοικτό σε επίπεδο έργων, και βάσει της αρχής του αμοιβαίου οφέλους, στη συμμετοχή φορέων από τρίτες χώρες και διεθνών οργανισμών επιστημονικής συνεργασίας.
            
         
               (6)
            
            
               Το παρόν ειδικό πρόγραμμα θα πρέπει να συμβάλει στην προώθηση της αειφόρου ανάπτυξης και στη διατήρηση της δέουσας νοοτροπίας ασφάλειας.
            
         
               (7)
            
            
               Η χρηστή δημοσιονομική διαχείριση του παρόντος ειδικού προγράμματος και της υλοποίησής του θα πρέπει να διασφαλίζεται με αποτελεσματικό και εύχρηστο τρόπο, με παράλληλη κατοχύρωση της ασφάλειας δικαίου και της προσβασιμότητας του παρόντος προγράμματος για όλους τους συμμετέχοντες, σύμφωνα με τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (4), και τον κανονισμό (ΕΚ, Ευρατόμ) αριθ. 2342/2002, της 23ης Δεκεμβρίου 2002, για τη θέσπιση των κανόνων εφαρμογής του κανονισμού (ΕΚ, Ευρατόμ) αριθ. 1605/2002 του Συμβουλίου, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (5).
            
         
               (8)
            
            
               Θα πρέπει να ληφθούν τα ενδεδειγμένα μέτρα —αναλογικώς προς τα οικονομικά συμφέροντα της Ένωσης— για την παρακολούθηση της αποτελεσματικότητας τόσο της παρεχόμενης οικονομικής στήριξης όσο και της χρήσης των σχετικών κονδυλίων προκειμένου να αποφεύγονται παρατυπίες και απάτες. Θα πρέπει επίσης να ληφθούν τα αναγκαία μέτρα για την ανάκτηση απολεσθέντων, αχρεωστήτως καταβληθέντων ή κακώς χρησιμοποιηθέντων κονδυλίων σύμφωνα με τον κανονισμό (ΕΚ, Ευρατόμ) αριθ. 1605/2002, τον κανονισμό (ΕΚ, Ευρατόμ) αριθ. 2342/2002, τον κανονισμό (ΕΚ, Ευρατόμ) αριθ. 2988/95 του Συμβουλίου, της 18ης Δεκεμβρίου 1995, σχετικά με την προστασία των οικονομικών συμφερόντων των Ευρωπαϊκών Κοινοτήτων (6), τον κανονισμό (Ευρατόμ, ΕΚ) αριθ. 2185/96 του Συμβουλίου, της 11ης Νοεμβρίου 1996, σχετικά με τους ελέγχους και εξακριβώσεις που διεξάγει επιτοπίως η Επιτροπή με σκοπό την προστασία των οικονομικών συμφερόντων των Ευρωπαϊκών Κοινοτήτων από απάτες και λοιπές παρατυπίες (7) και τον κανονισμό (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου, της 25ης Μαρτίου 1999, σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF) (8).
            
         
               (9)
            
            
               Για κάθε θεματικό πεδίο του παρόντος ειδικού προγράμματος θα πρέπει να προβλέπεται ξεχωριστή γραμμή του προϋπολογισμού στον γενικό προϋπολογισμό της Ένωσης.
            
         
               (10)
            
            
               Κατά τη διεξαγωγή ερευνητικών δραστηριοτήτων βάσει του παρόντος ειδικού προγράμματος θα πρέπει να τηρούνται οι θεμελιώδεις αρχές δεοντολογίας, συμπεριλαμβανομένων εκείνων που αντανακλώνται στον Χάρτη Θεμελιωδών Δικαιωμάτων της Ευρωπαϊκής Ένωσης,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το ειδικό πρόγραμμα προς εκτέλεση με έμμεσες δράσεις, με το οποίο υλοποιείται το πρόγραμμα- πλαίσιο δραστηριοτήτων πυρηνικής έρευνας και εκπαίδευσης (2012-2013) της Ευρωπαϊκής Κοινότητας Ατομικής Ενέργειας, (εφεξής «το ειδικό πρόγραμμα»), υιοθετείται για την περίοδο από 1ης Ιανουαρίου 2012 έως 31 Δεκεμβρίου 2013.
   Άρθρο 2
   Το ειδικό πρόγραμμα υποστηρίζει δραστηριότητες έρευνας και εκπαίδευσης στον τομέα της πυρηνικής ενέργειας που καλύπτουν ολόκληρο το φάσμα των έμμεσων ερευνητικών δράσεων στα ακόλουθα θεματικά πεδία:
   
               α)
            
            
               έρευνα στο πεδίο της ενέργειας σύντηξης [συμπεριλαμβανομένου του διεθνούς θερμοπυρηνικού πειραματικού αντιδραστήρα (ITER)]·
            
         
               β)
            
            
               έρευνα στο πεδίο της πυρηνικής σχάσης, της ασφάλειας και της ακτινοπροστασίας.
            
         Οι στόχοι και οι γενικές γραμμές των αναφερόμενων στο παρόν άρθρο δραστηριοτήτων παρατίθενται στο παράρτημα.
   Άρθρο 3
   Σύμφωνα με το άρθρο 3 της απόφασης 2012/93/Ευρατόμ, το μέγιστο ποσό για την εκτέλεση του ειδικού προγράμματος είναι 2 327 054 000 ευρώ, εκ των οποίων ποσοστό έως 15 % διατίθεται για τις διοικητικές δαπάνες της Επιτροπής. Το ποσό αυτό επιμερίζεται ως εξής:
   
               α)
            
            
               έρευνα στο πεδίο της ενέργειας σύντηξης
            
            
               2 208 809 000 ευρώ·
            
         
               β)
            
            
               πυρηνική σχάση, ασφάλεια και ακτινοπροστασία
            
            
               118 245 000 ευρώ.
            
         Άρθρο 4
   Όλες οι ερευνητικές δραστηριότητες που διεξάγονται βάσει του ειδικού προγράμματος εκτελούνται σύμφωνα με θεμελιώδεις αρχές δεοντολογίας.
   Άρθρο 5
   1.   Το ειδικό πρόγραμμα υλοποιείται μέσω των μηχανισμών χρηματοδότησης που θεσπίζονται στο παράρτημα ΙΙ της απόφασης 2012/93/Ευρατόμ.
   2.   Στο παρόν ειδικό πρόγραμμα εφαρμόζονται οι κανόνες για τη συμμετοχή των επιχειρήσεων, των ερευνητικών κέντρων και των πανεπιστημίων και για τη διάδοση των ερευνητικών αποτελεσμάτων σχετικά με έμμεσες δράσεις, όπως παρατίθενται στον κανονισμό (Ευρατόμ) αριθ. 139/2012 του Συμβουλίου, της 19ης Δεκεμβρίου 2011, περί καθορισμού των κανόνων συμμετοχής επιχειρήσεων, ερευνητικών κέντρων και πανεπιστημίων στις έμμεσες δράσεις βάσει του προγράμματος-πλαισίου της Ευρωπαϊκής Κοινότητας Ατομικής Ενέργειας και των κανόνων διάδοσης των ερευνητικών αποτελεσμάτων (2012-2013) (9).
   Άρθρο 6
   1.   Για την υλοποίηση του ειδικού προγράμματος, η Επιτροπή εκπονεί ετήσιο πρόγραμμα εργασίας όπου προσδιορίζει λεπτομερέστερα τους στόχους και τις επιστημονικές και τεχνολογικές προτεραιότητες που παρατίθενται στο παράρτημα, τους μηχανισμούς χρηματοδότησης του εκάστοτε αντικειμένου για το οποίο δημοσιεύονται προσκλήσεις υποβολής προτάσεων, καθώς και το χρονοδιάγραμμα υλοποίησης.
   2.   Το πρόγραμμα εργασίας συνεκτιμά συναφείς ερευνητικές δραστηριότητες που διεξάγονται στα κράτη μέλη, σε συνδεδεμένες χώρες, καθώς και σε ευρωπαϊκούς και διεθνείς οργανισμούς. Το πρόγραμμα εργασίας επικαιροποιείται, κατά περίπτωση.
   3.   Το πρόγραμμα εργασίας προσδιορίζει τα κριτήρια βάσει των οποίων αξιολογούνται οι προτάσεις για έμμεσες δράσεις στο πλαίσιο των μηχανισμών χρηματοδότησης και επιλέγονται τα έργα. Τα εφαρμοζόμενα κριτήρια είναι η αριστεία, ο αντίκτυπος και η υλοποίηση. Πρόσθετες απαιτήσεις, διορθωτικοί συντελεστές και τιμές κατωφλίου ενδέχεται να προσδιορίζονται ή να αναλύονται συμπληρωματικά στο πρόγραμμα εργασίας.
   4.   Το πρόγραμμα εργασίας μπορεί να προσδιορίζει τα ακόλουθα:
   
               α)
            
            
               οργανισμούς που λαμβάνουν συνεισφορές υπό μορφή συνδρομής μέλους·
            
         
               β)
            
            
               δράσεις στήριξης δραστηριοτήτων που διεξάγονται από συγκεκριμένες νομικές οντότητες.
            
         Άρθρο 7
   1.   Η Επιτροπή έχει την ευθύνη της υλοποίησης του ειδικού προγράμματος.
   2.   Για τους σκοπούς υλοποίησης του ειδικού προγράμματος, η Επιτροπή συνεπικουρείται από συμβουλευτική επιτροπή. Η σύνθεση της επιτροπής μπορεί να ποικίλλει ανάλογα με τα θέματα της ημερήσιας διάταξης. Για ζητήματα που σχετίζονται με τη σχάση, η σύνθεση της εν λόγω επιτροπής και οι λεπτομερείς κανόνες και διαδικασίες λειτουργίας που εφαρμόζονται σε αυτήν καθορίζονται στην απόφαση 84/338/Ευρατόμ, ΕΚΑΧ, ΕΟΚ του Συμβουλίου, της 29ης Ιουνίου 1984, σχετικά με τις διαρθρώσεις και τις διαδικασίες διαχείρισης και συντονισμού των κοινοτικών δραστηριοτήτων έρευνας, ανάπτυξης και επίδειξης (10). Για τα ζητήματα που αφορούν τη σύντηξη, ισχύουν τα προβλεπόμενα στην απόφαση του Συμβουλίου, της 16ης Δεκεμβρίου 1980, σχετικά με τη σύσταση συμβουλευτικής επιτροπής για το πρόγραμμα σύντηξης (11).
   3.   Η Επιτροπή ενημερώνει τακτικά την επιτροπή σχετικά με τη συνολική πρόοδο της υλοποίησης του ειδικού προγράμματος και της παρέχει έγκαιρη πληροφόρηση σχετικά με όλες τις δράσεις που προτείνονται ή χρηματοδοτούνται βάσει του παρόντος ειδικού προγράμματος.
   Άρθρο 8
   Η Επιτροπή μεριμνά για τη διενέργεια της ανεξάρτητης παρακολούθησης, αξιολόγησης και επανεξέτασης που προβλέπονται στο άρθρο 6 της απόφασης 2012/93/Ευρατόμ σχετικά με τις δραστηριότητες οι οποίες διεξάγονται στους τομείς που καλύπτει το ειδικό πρόγραμμα.
   Άρθρο 9
   Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 19 Δεκεμβρίου 2011.
      
         
            Για το Συμβούλιο
         
         
            Ο Πρόεδρος
         
         M. KOROLEC
      
   
   
      (1)  Γνώμη της 15ης Νοεμβρίου 2011 (δεν έχει ακόμη δημοσιευτεί στην Επίσημη Εφημερίδα). Γνώμη η οποία διατυπώθηκε κατόπιν μη υποχρεωτικής διαβούλευσης.
   
      (2)  ΕΕ C 318 της 29.10.2011, σ. 127. Γνώμη η οποία διατυπώθηκε κατόπιν μη υποχρεωτικής διαβούλευσης.
   
      (3)  Βλέπε σελίδα 25 της παρούσας Επίσημης Εφημερίδας.
   
      (4)  ΕΕ L 248 της 16.9.2002, σ. 1.
   
      (5)  ΕΕ L 357 της 31.12.2002, σ. 1.
   
      (6)  ΕΕ L 312 της 23.12.1995, σ. 1.
   
      (7)  ΕΕ L 292 της 15.11.1996, σ. 2.
   
      (8)  ΕΕ L 136 της 31.5.1999, σ. 1.
   
      (9)  Βλέπε σελίδα 1 της παρούσας Επίσημης Εφημερίδας.
   
      (10)  EE L 177 της 4.7.1984, σ. 25.
   
      (11)  Δεν έχει δημοσιευθεί.
   
      ΠΑΡΑΡΤΗΜΑ
      
         ΕΠΙΣΤΗΜΟΝΙΚΟΙ ΚΑΙ ΤΕΧΝΟΛΟΓΙΚΟΙ ΣΤΟΧΟΙ, ΓΕΝΙΚΕΣ ΓΡΑΜΜΕΣ ΤΩΝ ΘΕΜΑΤΙΚΩΝ ΤΟΜΕΩΝ ΚΑΙ ΔΡΑΣΤΗΡΙΟΤΗΤΩΝ
      
      I.   ΘΕΜΑΤΙΚΑ ΠΕΔΙΑ ΕΡΕΥΝΑΣ
      I.A   Έρευνα στο πεδίο της ενέργειας σύντηξης
      
         Γενικός στόχος
      
      Ανάπτυξη της γνωστικής βάσης για το ITER και υλοποίηση αυτού ως μείζον βήμα στην πορεία δημιουργίας πρωτοτύπων αντιδραστήρων για σταθμούς ηλεκτροπαραγωγής οι οποίοι είναι ασφαλείς, αειφόροι, φιλικοί προς το περιβάλλον και οικονομικώς βιώσιμοι.
      
         Δραστηριότητες
      
      1.   Υλοποίηση του ITER
      Ως οικοδεσπότης του έργου, η Κοινότητα έχει ειδική ευθύνη στο πλαίσιο του οργανισμού ITER και αναλαμβάνει ηγετικό ρόλο, κυρίως όσον αφορά την διοίκηση του Διεθνούς Οργανισμού ITER, τη διαχείριση και στελέχωση, καθώς και τη γενική τεχνική και διοικητική στήριξη.
      Η συμμετοχή της Κοινότητας στο ITER ως συμβαλλόμενου μέρους θα περιλαμβάνει περαιτέρω συνεισφορές στην κατασκευή του εξοπλισμού και των εγκαταστάσεων που απαιτούνται στον τόπο εγκατάστασης του ITER και την στήριξη του έργου κατά την κατασκευή.
      Οι δραστηριότητες Ε&Α προς στήριξη της κατασκευής του ITER θα διεξάγονται στο πλαίσιο των ενώσεων στον τομέα της σύντηξης (fusion associations) και των ευρωπαϊκών βιομηχανιών. Οι δραστηριότητες αυτές θα περιλαμβάνουν την ανάπτυξη και δοκιμή κατασκευαστικών μερών και συστημάτων.
      2.   Ε&Α προς προετοιμασία της λειτουργίας του ITER
      Ένα εστιασμένο πρόγραμμα φυσικής και τεχνολογίας θα έχει ως στόχο την παγίωση των επιλογών του έργου ITER και την προετοιμασία της ταχείας εκκίνησης της λειτουργίας του ITER. Θα εκτελεσθεί μέσω συντονισμένων πειραματικών, θεωρητικών δραστηριοτήτων, και δραστηριοτήτων μοντελοποίησης, για τις οποίες θα χρησιμοποιούνται οι εγκαταστάσεις JET και άλλες σχετικές πειραματικές και υπολογιστικές διατάξεις. Το εν λόγω πρόγραμμα αποτελεί εγγύηση για τη βαρύτητα του ρόλου της Ευρώπης στο πλαίσιο του έργου ITER, και προπομπό ενός ισχυρού ευρωπαϊκού ρόλου στην εκμετάλλευση του έργου. Θα περιλαμβάνει:
      
                  —
               
               
                  αξιολόγηση ειδικών τεχνολογιών νευραλγικής σημασίας για την επιχειρησιακή λειτουργία του ITER μέσω της εκμετάλλευσης των τεχνικών βελτιώσεων του JET (πρώτο τοίχωμα τύπου ITER, συστήματα θέρμανσης, διαγνωστική),
               
            
                  —
               
               
                  διερεύνηση σεναρίων επιχειρησιακής λειτουργίας του ITER με τη βοήθεια στοχοθετημένων πειραμάτων στο JET και άλλες μονάδες, καθώς και συντονισμένες δραστηριότητες μοντελοποίησης.
               
            3.   Περιορισμένες τεχνολογικές δραστηριότητες προετοιμασίας του DEMO
      Οι ενώσεις στον τομέα της σύντηξης και η βιομηχανία θα αναπτύξουν περαιτέρω νευραλγικές τεχνολογίες και υλικά που απαιτούνται για την αδειοδότηση, κατασκευή και επιχειρησιακή λειτουργία του σταθμού επίδειξης ηλεκτροπαραγωγής DEMO, ώστε να δοκιμάζονται στο ITER και η ευρωπαϊκή βιομηχανία να αποκτήσει ικανότητα κατασκευής του DEMO και ανάπτυξης μελλοντικών σταθμών ηλεκτροπαραγωγής από σύντηξη. Θα υλοποιηθούν οι κάτωθι δραστηριότητες:
      
                  —
               
               
                  περαιτέρω εργασίες της ομάδας έργου αποκλειστικής απασχόλησης EVEDA (Engineering Validation and Engineering Design Activities — Δραστηριότητες τεχνολογικής επικύρωσης και κατασκευαστικής μελέτης) ως προπαρασκευαστικό στάδιο για την κατασκευή της μονάδας IFMIF (International Fusion Materials Irradiation Facility — Διεθνής μονάδα ακτινοβόλησης υλικών σύντηξης), η οποία θα χρησιμοποιηθεί για τη δοκιμή υλικών σταθμού ηλεκτροπαραγωγής από σύντηξη,
               
            
                  —
               
               
                  ανάπτυξη, δοκιμές ακτινοβόλησης και μοντελοποίηση υλικών χαμηλής ραδιενέργειας και ανθεκτικών στην ακτινοβολία· ανάπτυξη των καίριων τεχνολογιών που απαιτούνται για την επιχειρησιακή λειτουργία σταθμού ηλεκτροπαραγωγής από σύντηξη, συμπεριλαμβανομένων των αναστρεπτικών περιβλημάτων (blankets)· δραστηριότητες μελέτης της γενικής ιδέας του DEMO, συμπεριλαμβανομένων πτυχών ασφάλειας και προστασίας του περιβάλλοντος.
               
            4.   Δραστηριότητες Ε&Α μακροπρόθεσμου ορίζοντα
      Με βάση τις δραστηριότητες που αφορούν αποκλειστικά τον αντιδραστήρα ITER και το έργο επίδειξης DEMO, μέσω του ειδικού προγράμματος θα αναπτυχθεί τεχνική επάρκεια και θα διευρυνθεί η γνωστική βάση σε πεδία τα οποία έχουν στρατηγική συνάφεια με τους μελλοντικούς σταθμούς ηλεκτροπαραγωγής από σύντηξη. Οι εν λόγω ερευνητικές δραστηριότητες θα ενισχύσουν την τεχνική σκοπιμότητα και οικονομική βιωσιμότητα της ηλεκτροπαραγωγής από σύντηξη. Οι ειδικές δράσεις βάσει του προγράμματος πλαισίου θα περιλαμβάνουν περιορισμένες δραστηριότητες ως ακολούθως:
      
                  —
               
               
                  μελέτη βελτιωμένων ιδεών για συστήματα μαγνητικής συγκράτησης, συμπεριλαμβανομένων αστρικών γεννητριών (stellarators). Οι εργασίες θα επικεντρωθούν στην προετοιμασία της επιχειρησιακής λειτουργίας της μηχανής W7-X stellarator, στην αξιοποίηση των υφιστάμενων μηχανών για διεύρυνση των πειραματικών βάσεων δεδομένων, και στην εκτίμηση των μελλοντικών προοπτικών αυτών των διατάξεων,
               
            
                  —
               
               
                  πειράματα, θεωρία και περαιτέρω μοντελοποίηση με απώτατο στόχο τη συνολική κατανόηση πλασμάτων σύντηξης κατάλληλων για αντιδραστήρα,
               
            
                  —
               
               
                  μελέτες των κοινωνικο-επιστημονικών πτυχών και των οικονομικών παραμέτρων της ηλεκτροπαραγωγής από σύντηξη, και δράσεις προώθησης της ευαισθητοποίησης του κοινού και κατανόησης της σύντηξης.
               
            5.   Ανθρώπινοι πόροι, εκπαίδευση και κατάρτιση — συγκρότηση της «γενεάς ITER»
      Για την εξασφάλιση επαρκών ανθρώπινων πόρων και μιας συνεργασίας υψηλού επιπέδου στο πλαίσιο του θεματικού τομέα της σύντηξης, τόσο για τις άμεσες όσο και για τις μεσοπρόθεσμες ανάγκες του ITER, καθώς και για την περαιτέρω ανάπτυξη της σύντηξης, προβλέπονται:
      
                  —
               
               
                  στήριξη της κινητικότητας ερευνητών μεταξύ οργανισμών που συμμετέχουν στο ειδικό πρόγραμμα, με σκοπό την περαιτέρω προώθηση της συνεργασίας και ενοποίησης των ερευνητικών δραστηριοτήτων καθώς και την καλλιέργεια της διεθνούς συνεργασίας,
               
            
                  —
               
               
                  υψηλού επιπέδου εκπαίδευση μηχανικών και ερευνητών σε μεταπτυχιακό και μεταδιδακτορικό επίπεδο, με χρήση ακόμη και των μονάδων ως βάθρων κατάρτισης, καθώς και αποκλειστικά σεμινάρια και εργαστήρια, καθώς και καλλιέργεια της συνεργασίας μεταξύ των ιδρυμάτων της ανωτάτης εκπαίδευσης.
               
            6.   Υποδομές
      Η υλοποίηση του ITER στην Ευρώπη, μέσα στο διεθνές πλαίσιο του οργανισμού ITER, θα προβάλει τις νέες ερευνητικές υποδομές με έντονη ευρωπαϊκή διάσταση.
      7.   Μεταφορά τεχνολογίας, συμμετοχή της βιομηχανίας και καινοτομία
      Για το ITER θα απαιτηθεί μια νέα και πιο ευέλικτη οργανωτική δομή που θα επιτρέψει την ταχεία μεταφορά, στη βιομηχανία, της προκύπτουσας καινοτομίας και τεχνολογικής προόδου, δίνοντας έτσι τη δυνατότητα στην ευρωπαϊκή βιομηχανία να γίνει ανταγωνιστικότερη. Ο στόχος αυτός θα επιτευχθεί με:
      
                  —
               
               
                  προώθηση της καινοτομίας και ανταλλαγή τεχνογνωσίας με πανεπιστήμια, ερευνητικά ινστιτούτα και τη βιομηχανία, καθώς και μέσω κατάλληλης διάδρασης με τον οργανισμό ITER και την Ευρωπαϊκή κοινή επιχείρηση (F4E) (παρέχοντας ίσες ευκαιρίες συμμετοχής στους βιομηχανικούς εταίρους, σύμφωνα με τους οικείους κανόνες ανάθεσης συμβάσεων της Ένωσης),
               
            
                  —
               
               
                  ενθάρρυνση της παραγωγής διπλωμάτων ευρεσιτεχνίας,
               
            
                  —
               
               
                  προώθηση του φόρουμ καινοτομίας της βιομηχανίας σύντηξης, το οποίο θα καταρτίσει χάρτη πορείας για την τεχνολογία σύντηξης και θα αναπτύξει πρωτοβουλίες για την ανάπτυξη των ανθρώπινων πόρων με έμφαση στην καινοτομία και τις δυνατότητες παροχής νέων προϊόντων και υπηρεσιών.
               
            I.B   Πυρηνική σχάση, ασφάλεια και ακτινοπροστασία
      
         Γενικός στόχος
      
      Ανάπτυξη μιας στέρεης επιστημονικής και τεχνολογικής βάσης για την επιτάχυνση πρακτικών εξελίξεων στους τομείς της ασφαλούς διαχείρισης των ραδιενεργών αποβλήτων μακράς διάρκειας ζωής, ενισχύοντας ιδίως τις επιδόσεις ασφάλειας και αποδοτικότητας σε σχέση με τους πόρους και το κόστος της πυρηνικής ενέργειας και διασφαλίζοντας την ανάπτυξη ενός ανθεκτικού και κοινωνικά αποδεκτού συστήματος προστασίας του ανθρώπου και του περιβάλλοντος από τις επιπτώσεις της ιοντίζουσας ακτινοβολίας.
      
         Δραστηριότητες
      
      Έμμεσες δράσεις στον τομέα της πυρηνικής σχάσης, της ασφάλειας και ακτινοπροστασίας θα αναληφθούν σε πέντε κύρια πεδία δραστηριότητας που αναλύονται κατωτέρω. Υπό το φως της μεγαλύτερης έμφασης που δίνεται στην πυρηνική ασφάλεια και συμβάλλει στον επαναπροσανατολισμό της πυρηνικής έρευνας, στα πεδία της ασφάλειας των εγκαταστάσεων, της ακτινοπροστασίας (συμπεριλαμβανομένων ιατρικών χρήσεων) και της εκτίμησης κινδύνων θα δοθεί η μέγιστη δυνατή προσοχή (1). Υφίστανται σημαντικοί δεσμοί με την έρευνα στο έβδομο πρόγραμμα πλαίσιο της Ένωσης που εγκρίθηκε με την απόφαση αριθ. 1982/2006/ΕΚ του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, σχετικά με το έβδομο πρόγραμμα-πλαίσιο δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (2007-2013), ιδίως στους τομείς της ενέργειας, των ευρωπαϊκών προτύπων, της εκπαίδευσης και κατάρτισης, της προστασίας του περιβάλλοντος, της υγείας, της επιστήμης των υλικών, της διακυβέρνησης, των κοινών υποδομών και της νοοτροπίας ασφάλειας και προστασίας. Θα ενθαρρυνθεί η διεθνής συνεργασία σε πολλές ερευνητικές δραστηριότητες, ενώ θα δοθεί ιδιαίτερη προσοχή στην ασφάλεια των πυρηνικών εγκαταστάσεων, σε συνεργασία με τα αρμόδια τεχνικά φόρουμ και τους κύκλους ενδιαφερομένων ως προς τις δραστηριότητες της πυρηνικής σχάσης, της ασφάλειας και της ακτινοπροστασίας, που περιγράφονται στο σημείο Ι.Β; του παραρτήματος Ι της απόφασης 2012/93/Ευρατόμ.
      1.   Διαχείριση τελικών ραδιενεργών αποβλήτων
      Τεχνικές μελέτες και επίδειξη μελετών γεωλογικής εναπόθεσης ώστε να προετοιμαστεί η εφαρμογή εξασφαλίζοντας παράλληλα την επιχειρησιακή ασφάλεια. Μελέτες για την καλύτερη κατανόηση των αποβλήτων και της συμπεριφοράς τους σε βάθος χρόνου, ανάπτυξη αξιόπιστων μεθόδων για την αξιολόγηση επιδόσεων και ασφάλειας, διερεύνηση ζητημάτων διακυβέρνησης και κοινωνικών πτυχών συναφών με την αποδοχή από το κοινό και άλλες δραστηριότητες για να υποστηριχθεί η ανάπτυξη μιας κοινής ευρωπαϊκής θεώρησης επί των κυριότερων ζητημάτων που αφορούν τη διαχείριση αποβλήτων, από την απόρριψη ως και τη διάθεση.
      2.   Συστήματα αντιδραστήρων
      Στο πλαίσιο του γενικού στόχου, έρευνα για την υποστήριξη της ασφαλούς λειτουργίας όλων των συστημάτων αντιδραστήρων (συμπεριλαμβανομένων και εγκαταστάσεων του κύκλου του πυρηνικού καυσίμου) που χρησιμοποιούνται στην Ευρώπη ή, στο βαθμό που απαιτείται για να διατηρηθεί γενικότερη εμπειρογνωμοσύνη ως προς την πυρηνική ασφάλεια στην Ευρώπη, των τύπων αντιδραστήρων που ενδέχεται να χρησιμοποιηθούν μελλοντικά, επικεντρώνοντας αποκλειστικά στις πτυχές ασφάλειας. Εν προκειμένω περιλαμβάνονται αξιολόγηση και διαχείριση της μονάδας σε όλη τη διάρκεια της επιχειρησιακής της ζωής, νοοτροπία ασφαλείας (ελαχιστοποίηση του βαθμού επικινδυνότητας από ανθρώπινο και οργανωτικό λάθος), προηγμένες μέθοδοι αξιολόγησης της ασφάλειας, εργαλεία αριθμητικής προσομοίωσης, όργανα μετρήσεων και ελέγχου, πρόληψη και μετριασμός των επιπτώσεων σοβαρών ατυχημάτων, καθώς και συναφείς δραστηριότητες για βελτιστοποίηση της διαχείρισης της γνώσης και της διατήρησης της επάρκειας.
      Στις δραστηριότητες περιλαμβάνονται δραστηριότητες βασικής και ζωτικής εγκάρσιας έρευνας (όπως για παράδειγμα επιστήμης των υλικών) (2) και, επικεντρώνοντας αποκλειστικά στις πτυχές ασφάλειας, η μελέτη μελλοντικών αντιδραστήρων και όλων των πτυχών του κύκλου καυσίμου όπως ο διαχωρισμός και η μεταστοιχείωση.
      3.   Ακτινοπροστασία
      Οι δραστηριότητες στον τομέα αυτόν θα επικεντρωθούν στα εξής:
      
                  —
               
               
                  Ορθότερη ποσοτικοποίηση των κινδύνων για την υγεία, που απορρέουν από έκθεση σε χαμηλές και παρατεταμένες δόσεις ακτινοβολίας, συμπεριλαμβανομένου και του παράγοντα άτομο, μέσω επιδημιολογικών μελετών και πληρέστερης κατανόησης των μηχανισμών με τη βοήθεια των ερευνητικών εργασιών της κυτταρικής και μοριακής βιολογίας.
               
            
                  —
               
               
                  Ενίσχυση της ασφάλειας και της αποτελεσματικότητας των ιατρικών χρήσεων της ακτινοβολίας μέσω νέων τεχνολογικών εξελίξεων και επίτευξη σωστής ισορροπίας μεταξύ των ωφελειών και κινδύνων από τις χρήσεις αυτές.
               
            
                  —
               
               
                  Βελτίωση της συνοχής και ενοποίησης της διαχείρισης καταστάσεων έκτακτης ανάγκης και μετά από ατυχήματα στην Ευρώπη με την ανάπτυξη κοινών εργαλείων και στρατηγικών και επίδειξη της αποτελεσματικότητάς τους σε επιχειρησιακά περιβάλλοντα.
               
            
                  —
               
               
                  Οι εθνικές ερευνητικές δραστηριότητες σε άλλους τομείς θα ενσωματωθούν αποτελεσματικότερα ανάλογα με τις ανάγκες.
               
            4.   Υποδομές
      Όπου υπάρχει σαφής ευρωπαϊκή προστιθέμενη αξία, κυρίως για τη δημιουργία κρίσιμης μάζας, στήριξη για σχεδιασμό, ανακαίνιση, κατασκευή ή/και επιχειρησιακή λειτουργία των νευραλγικής σημασίας ερευνητικών υποδομών που απαιτούνται σε καθένα από τα ανωτέρω θεματικά πεδία, συμπεριλαμβανομένης της διευκόλυνσης της κατάλληλης πρόσβασης σε υφιστάμενες και μελλοντικές εγκαταστάσεις από μεμονωμένους ερευνητές και ερευνητικές ομάδες.
      5.   Ανθρώπινοι πόροι και εκπαίδευση (3)
      
      Συντονισμός εθνικών προγραμμάτων και κάλυψη αναγκών γενικής εκπαίδευσης στην πυρηνική επιστήμη και τεχνολογία με τη βοήθεια μιας σειράς μέσων, μεταξύ των οποίων και ορισμένα με πιο βραχυπρόθεσμα αποτελέσματα ή ανταγωνιστικής φύσεως, στο πλαίσιο της γενικής υποστήριξης των ανθρώπινων πόρων σε όλα τα θεματικά πεδία. Συμπεριλαμβάνονται η στήριξη για μαθήματα κατάρτισης και δίκτυα κατάρτισης και μέτρα για να καταστεί ο τομέας ελκυστικότερος στους νέους επιστήμονες και μηχανικούς και για να βελτιωθεί ο συντονισμός μεταξύ των εκπαιδευτικών ιδρυμάτων της ΕΕ ώστε να εξασφαλιστεί ισοδυναμία προσόντων μεταξύ όλων των κρατών μελών.
      II.   ΔΕΟΝΤΟΛΟΓΙΚΕΣ ΠΤΥΧΕΣ
      Κατά την υλοποίηση του παρόντος ειδικού προγράμματος και των ερευνητικών δραστηριοτήτων που θα αναληφθούν στο πλαίσιο αυτού, πρέπει να τηρούνται οι θεμελιώδεις αρχές δεοντολογίας. Αυτές περιλαμβάνουν, μεταξύ άλλων, τις αρχές που αντικατοπτρίζονται στον Χάρτη Θεμελιωδών Δικαιωμάτων της Ευρωπαϊκής Ένωσης, στις οποίες περιλαμβάνονται τα εξής: η προστασία της ανθρώπινης αξιοπρέπειας και της ανθρώπινης ζωής, η προστασία των προσωπικών δεδομένων και της ιδιωτικής ζωής, καθώς και η προστασία των ζώων και του περιβάλλοντος, σύμφωνα με το κοινοτικό δίκαιο και τις τελευταίες εκδόσεις των σχετικών διεθνών συμβάσεων, κατευθυντήριων γραμμών και κωδίκων δεοντολογίας, π.χ. Διακήρυξη του Ελσίνκι, Σύμβαση του Συμβουλίου της Ευρώπης για τα ανθρώπινα δικαιώματα και τη βιοϊατρική που υπεγράφη στο Οβιέδο στις 4 Απριλίου 1997 και τα πρόσθετα πρωτόκολλά της, Σύμβαση των Ηνωμένων Εθνών για τα δικαιώματα του παιδιού, Οικουμενική Διακήρυξη για το ανθρώπινο γονιδίωμα και τα ανθρώπινα δικαιώματα που εγκρίθηκε από την UNESCO, Σύμβαση των Ηνωμένων Εθνών περί βιολογικών και τοξινικών όπλων, Διεθνής Συνθήκη σχετικά με τους φυτογενετικούς πόρους για τη διατροφή και τη γεωργία, και σχετικά ψηφίσματα της Παγκόσμιας Οργάνωσης Υγείας (ΠΟΥ).
      Θα λαμβάνονται επίσης υπόψη οι γνώμες της Ευρωπαϊκής Ομάδας Συμβούλων για τις δεοντολογικές προεκτάσεις της Βιοτεχνολογίας (1991 έως 1997) και οι γνώμες της Ευρωπαϊκής Ομάδας για τη δεοντολογία των επιστημών και νέων τεχνολογιών (από το 1998).
      Σύμφωνα με την αρχή της επικουρικότητας και την ποικιλομορφία των προσεγγίσεων στην Ευρώπη, οι συμμετέχοντες σε ερευνητικά έργα πρέπει να συμμορφώνονται με τις ισχύουσες νομοθετικές, κανονιστικές και δεοντολογικές διατάξεις των χωρών στις οποίες διεξάγεται η έρευνα. Εν πάση περιπτώσει, εφαρμόζονται οι εθνικές διατάξεις και δεν στηρίζεται με κοινοτική χρηματοδότηση καμία ερευνητική εργασία η οποία πρόκειται να διεξαχθεί σε συγκεκριμένο κράτος μέλος ή άλλη χώρα, εφόσον αυτή απαγορεύεται στο εν λόγω κράτος μέλος ή χώρα.
      Ανάλογα με την περίπτωση, οι συμμετέχοντες σε ερευνητικά έργα πρέπει να ζητούν την έγκριση των οικείων κρατικών ή τοπικών επιτροπών δεοντολογίας πριν από την έναρξη των δραστηριοτήτων ΕΤΑ. Η Επιτροπή θα προβαίνει επίσης συστηματικά σε επανεξέταση των προτάσεων με βάση δεοντολογικά κριτήρια εφόσον αυτές πραγματεύονται δεοντολογικώς ευαίσθητα ζητήματα ή όταν δεν έχουν ληφθεί επαρκώς υπόψη οι δεοντολογικές πτυχές. Σε συγκεκριμένες περιπτώσεις, μπορεί να διενεργείται δεοντολογικός έλεγχος κατά τη διάρκεια εκτέλεσης ενός έργου.
      Το άρθρο 13 της Συνθήκης για τη λειτουργία της Ευρωπαϊκής Ένωσης απαιτεί από την Ένωση και τα κράτη μέλη να συνεκτιμούν πλήρως, κατά το σχεδιασμό και την εφαρμογή των ενωσιακών πολιτικών, συμπεριλαμβανομένης της έρευνας, τις απαιτήσεις σχετικά με την καλή διαβίωση των ζώων. Σύμφωνα με την οδηγία 86/609/ΕΟΚτου Συμβουλίου, της 24ης Νοεμβρίου 1986, για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με την προστασία των ζώων που χρησιμοποιούνται για πειραματικούς και άλλους επιστημονικούς σκοπούς (4), απαιτείται όλα τα πειράματα να σχεδιάζονται κατά τρόπο ώστε τα πειραματόζωα να μην υποφέρουν ούτε να πονούν και να ταλαιπωρούνται άσκοπα· να χρησιμοποιείται ο ελάχιστος δυνατός αριθμός ζώων· να χρησιμοποιούνται ζώα με τον κατώτατο βαθμό νευροφυσιολογικής ευαισθησίας· και να προκαλείται ο λιγότερος πόνος, ταλαιπωρία, αγωνία ή μόνιμη βλάβη. Η τροποποίηση της γενετικής κληρονομιάς ζώων και η κλωνοποίηση ζώων μπορεί να γίνεται αποδεκτή μόνον εφόσον οι σκοποί αιτιολογούνται από δεοντολογικής πλευράς, και υπό συνθήκες τέτοιες ώστε να εξασφαλίζεται η ορθή μεταχείριση των ζώων και να τηρούνται οι αρχές της βιοποικιλότητας. Κατά την υλοποίηση του παρόντος ειδικού προγράμματος, η Επιτροπή θα παρακολουθεί τακτικά την επιστημονική πρόοδο καθώς και τις εθνικές και διεθνείς διατάξεις προκειμένου να λαμβάνει υπόψη τυχόν εξελίξεις.
      
         (1)  EE L 412 της 30.12.2006, σ. 1.
      
         (2)  Εξυπακούεται ότι το ΕΣΕ είναι αρμόδιο για την υποστήριξη της έρευνας αιχμής σε όλους τους τομείς της επιστήμης και της τεχνολογίας.
      
         (3)  Εξυπακούεται ότι η ευθύνη για την κινητικότητα των ερευνητών μεταξύ όλων των επιστημονικών και τεχνολογικών τομέων παραμένει στο πρόγραμμα «Άνθρωποι» βάσει του προγράμματος-πλαισίου της Ένωσης.
      
         (4)  EE L 358 της 18.12.1986, σ. 1.